**Navodilo za izpolnjevanje obrazca ODPIS/ODLOG/OBROK – FO**

|  |  |
| --- | --- |
| **Opozorilo:** | Vloga ne odloži oziroma zadrži davčne izvršbe!  Če se vloga vlaga po pooblaščencu, se k vlogi priloži pooblastilo. |
| **Davčni zavezanec:** | Vpišejo se osebni podatki o davčnemu zavezancu. |
| **Družinski člani:** | Za družinskega člana davčnega zavezanca se šteje:   * **zakonec, zunajzakonski partner, partner istospolne (ne)sklenjene partnerske zveze;** * **otrok do dopolnjenega 18 leta**; * **otrok do dopolnjenega 26. leta, če se redno šola, ni zaposlen in ni prijavljen v evidenco brezposelnih oseb** (vlogi se priloži potrdilo o šolanju); * **oče, mati ali druga oseba, s katero davčni zavezanec živi in jo je dolžan preživljati oziroma je ta oseba dolžna preživljati davčnega zavezanca** (vlogi se priloži pogodba o dosmrtnem preživljanju, izročilna pogodba, pogodba o preužitku ali drug dokument, iz katerega izhaja obveznost preživljanja); * **član kmečkega gospodinjstva** (če je davčni zavezanec član kmečkega gospodinjstva).   Oseba, s katero davčni zavezanec ne živi in zanjo plačuje preživnino (npr. otroci, starši brez lastnih sredstev za preživljanje), se NE ŠTEJE za družinskega člana. Izplačana preživnina se odšteje od ugotovljenih dohodkov davčnega zavezanca in njegovih družinskih članov.  Otrok, ki je dodeljen v skupno vzgojo in varstvo staršem, se šteje za družinskega člana, četudi imata starša obveznost plačila preživnine.  Če vlogo vloži otrok, ki so ga dolžni preživljati starši, se za družinske člane štejejo:   * **starši oziroma eden izmed staršev, ki mu je davčni zavezanec-otrok zaupan v varstvo in vzgojo, ter njegov zakonec ali partner**, * **bratje, sestre in drugi otroci, za katere imajo osebe iz prejšnje alineje obveznost preživljanja po zakonu** (otroci do 18. leta oz. največ do 26. leta pod pogojem, da se redno šolajo, niso zaposleni in niso vpisani v evidenco brezposelnih oseb – vlogi se priloži potrdilo o šolanju). |
| **Zahtevek:** | Poleg primarnega zahtevka se lahko izbere tudi podrejen zahtevek, o katerem bo davčni organ odločil, če prvo postavljenemu zahtevku ne bo mogoče ugoditi.  V tabelo se vnese podatke o davčnih obveznostih, za katere se zahteva odpis, odlog oz. obročno plačilo.  Če gre za davek izbrisane gospodarske družbe, za katerega davčni zavezanec odgovarja kot fizična oseba, se to označi in navede davčno številko izbrisane gospodarske družbe. |
| **Materialno stanje davčnega zavezanca in družinskih članov** | *Upoštevajo se redni dohodki za zadnjih 6 mesecev in izredni dohodki za zadnjih 12 mesecev pred vložitvijo vloge.* |
| Denarna socialna pomoč | Če je davčni zavezanec ali družinski član prejemnik denarne socialne pomoči, se vlogi priloži odločba centra za socialno delo o prejemanju denarne pomoči. |
| Plačilo preživnine | Če je davčni zavezanec ali družinski član plačal preživnino (npr. za otroka, starše brez lastnih sredstev za preživljanje) se vlogi priloži dokazilo o izplačilu preživnine. |
| Plačilo storitev institucionalnega varstva | Če je davčni zavezanec ali družinski član plačal storitve institucionalnega varstva za osebo, ki ni družinski član (npr. oskrbo v domu za starejše), se vlogi priloži dokazilo o plačilu storitev institucionalnega varstva. |
| Zaposlitev v tujini: | Če je davčni zavezanec ali družinski član zaposlen v tujini, se vlogi priložijo plačilne liste za zadnjih 12 mesecev pred vložitvijo vloge. |
| Račun v tujini: | Če ima davčni zavezanec ali družinski član v tujini odprt transakcijski, varčevalni ali drug bančni račun, se vlogi priloži izpisek o prometu na računu za zadnjih 12 mesecev. |
| Premoženje, ki ni razvidno iz uradnih evidenc | *Podatki o premoženju se navedejo le v primeru zahteve za odpis oz. delni odpis davka.*  Če je davčni zavezanec ali družinski član lastnik/solastnik premoženja, ki ni razvidno iz uradnih evidenc, se to označi ter navede lastnika, vrsto premoženja in vrednost premoženja. |
| **Izjemni primeri:** | Označi se, če se vloga vlaga zaradi izrednih okoliščin, ki vplivajo na ogroženost preživljanja (daljša bolezen, poškodba, invalidnost, smrt davčnega zavezanca ali družinskega člana, naravna nesreča itd.).  Vlogi se priložijo dokazila, ki potrjujejo obstoj izredne okoliščine in njene finančne posledice (npr. odločba o dodelitvi izredne socialne pomoči, poročilo centra za socialno delo o težki družinski situaciji, dokazila o bolezni in stroških zdravljenja, dokazila o oceni škode, povzročene zaradi naravne nesreče in o prejetih sredstvih za popravo škode itd.). |
| **Dodatna pojasnila:** | Vpišejo se dodatna pojasnila glede ogroženosti preživljanja, zlasti okoliščine, povezane z zdravstvenim stanjem, socialnimi razmerami in naravnimi nesrečami. |
| **Priloge:** | Označi se listine, ki so priložene vlogi. |
| **Podpis:** | Lastnoročen podpis davčnega zavezanca.  Če se vloga vlaga po pooblaščencu, vlogo podpiše pooblaščenec. |